description: Законът неглижира интересите на биологичния баща, който не може да защити правата си, ако има припознаване от друг

title: Двама осъдиха България в Страсбург за законови пречки да докажат бащинство

maintext:
Сградата на Съда в Страсбург.
© Vincent Kessler
Европейският съд по правата на човека (ЕСПЧ) обяви, че България е нарушила правото на личен и семеен живот на двама български граждани, като не им е осигурила възможност да докажат бащинството си над децата им и да оспорят декларациите за бащинство на други двама мъже. Решението е общо за двата случая, с които ЕСПЧ е сезиран с две отделни жалби, съответно през 2011 и 2013 г.Съдът е приел, че правото на неприкосновен личен живот на двамата жалбоподатели, известни по делото само с инициалите си Л.Д. и П.К., е било нарушено, тъй като националното законодателство не им дава възможност да установят, че те са бащи на децата си, само защото преди това други двама мъже вече са припознали децата като свои собствени. Законът и практиката не се интересуват от конкретните обстоятелства на всеки отделен случай и положението на различните замесени лица – детето, майка, бащата по закон и мъжът, който твърди, че е биологичният баща. На двамата жалбоподатели се присъждат по 6000 евро обезщетение за морални вреди, отделно - за разноските по делото.Решението е особено съществено заради критериите, които залага, а освен това то има и важни практически измерения. В някои отношения съществуващата законова уредба подпомага случаите на прикрита търговия с деца, заобикаляща правилата и процедурите за осиновяване, които съвсем не са редки у нас.Българското законодателство не позволява на един мъж да иска установяване на факта, че той е биологичният баща на дете, когато бащинството на това дете вече е било установено с припознаване – било като директно се атакува припознаването на детето, било чрез установяване на неговото собствено бащинство, установява ЕСПЧ. Тази забрана изключва възможността да се разглеждат претенциите на двамата мъже, без изобщо да се обсъждат обстоятелствата по случая, само поради факта, че вече има припознаване на бащинството. Приема се, че това е в интерес на детето, което вече е установило някаква емоционална връзка с друг родител в родителска двойка, но същевременно това нарушава правата на бащата."От една страна, законът и съдебната практика препятстват възможността на биологичния баща да установи факта на бащинството си, което пък е предпоставка за поддържане на лични контакти със собственото му дете. Нещо повече, настоящата законова уредба позволява криминално заобикаляне на процедурата по осиновяването, което за съжаление често се практикува у нас, при това със съдействието на лекари и юристи", коментира адвокатът на единия от жалбоподателите Михаил Екимджиев."В конкретния случай, веднага след раждането на детето, друг мъж не просто го припознава със съгласието на майката, но след това неговата съпруга също осиновява детето, което вече става по облекчена процедура. Детето заживява с тази двойка и те стават негови родители, а всъщност биологичният му баща е Господин Никой, който само със съгласието на "новите родители" на детето му би могъл да има някакви контакти с него", казва адвокат Екимджиев. Според него, това решение е надграждане на досегашната юриспруденция на ЕСПЧ. В досегашната си практика Съдът приемаше, че държавите членки имат почти неограничена дискреция да приемат закони според собствената им представа за най-добра защита на детето. В случая обаче съдът подлага на критика българската правна уредба. Той приема, че при конкретните обстоятелства интересите на децата и на техните биологични бащи, свързани с яснотата на произхода, не са противоречиви.По конкретното дело ЕСПЧ установява, че двамата мъже не са имали ефективна правна възможност да оспорят създадената с припознаването правна връзка между детето и признатия от закона родител, нито пък да искат пряко доказване на тяхното собствено бащинство. Съдът отчита, че тази ситуация е създадена от българското законодателство с цел да се осигури стабилност на вече установени семейните връзки и отношения, на които се дава приоритет пред възможността за установяване на биологично бащинство. Въпреки, че е разумно да се отчита вече установената правна връзка между дете и родител, все пак има и други значими фактори, смята ЕСПЧ.Законът по никакъв начин не отчита интересите на биологичния баща в тези случаи. Неефективна се оказва и възможността за оспорване на припознаването от прокуратурата или от дирекция "Социално подпомагане", което може да стане до 1 година след извършването му. Член 64 от Семейния кодекс допуска припознаване да бъде извършено и преди раждането на детето по време на бременността, но това не винаги е възможно и ефективно – в единия от случаите по това дело бащата е загубил връзка с майката и чак по-късно научава за раждането на детето, когато то вече е припознато. И двамата жалбоподатели са предприели стъпки за установяване на тяхното бащинство веднага след като ражданията са им станали известни, но това се оказало неефективно.


authors:
Антон Белев
Bloody

maintext:
Тест на PowerLine адаптери D-Link AV2 1000 HD Gigabit и AV2 2000 HD Gigabit
Страница от ревюто: 1 2
1. Powerline AV2 решения от D-Link 2. Тестове, резултати и препоръки...
Следим с интерес развитието на технологията за пренос на данни по съществуващата електрическа инсталация още от появата на първото поколение PowerLine адаптери. Затова няма как да пропуснем да проверим как се представят актуалните гигабитови решения в лицето на най-актуалните AV2 1000 и AV2 2000 предложения на пазара. Става дума за адаптерите, които използват най-актуалната технология HomePlug AV2 и са оборудвани с гигабитова мрежова функционалност, като конкретните модели на които се спряхме са D-Link AV2 1000 HD Gigabit и D-Link AV2 2000 HD Gigabit.
Основната разлика при актуалното в момента поколение HomePlug AV2 на технологията в основата на гореспоменатите PowerLine адаптери е наличието на поддръжка за MIMO (Multiple Input Multiple Output), както и използването на третата жица от електрическата инсталация (земя), ако разбира се такава е налична за пренос на данни. Това дава възможност за постигане на по-високи скорости на трансфер при наличието на читава електрическа инсталация. За съжаление това все още е сравнително голям проблем за много от по-старите сгради в България, където ел. инсталациите не са актуализирани от години и не са били заложени и изпълнени както трябва още от самото им първоначално изграждане.
– Повече информация за технологията HomePlug AV2 (PDF)…
Най-общо казано D-Link предлага две основни вариации на своите PowerLine адаптери, единият вид е така нареченият Passthrough, при който имате конектор за включване на електрическо устройство в самия адаптер, а при другия няма такава опция. Съответно Passtrhough адаптерите не заемат изцяло контакта, към който са включени и позволяват да включите друго устройство към него. На снимката по-горе можете да видите как изглежда един Passthrough комплект от два PowerLine адаптера AV2 1000.
Характеристики на D-Link PowerLine AV2 1000 HD:
– Powerline Interface: Power plug (country-dependent)
– Ethernet Interface: RJ-45 Gigabit Ethernet LAN port
– Functionality: Standards IEEE 802.3, IEEE 802.3u, IEEE 1901, HomePlug AV2
– Security: 128-bit AES data encryption
– LEDs: Power, Ethernet, PowerLine
– Powerline Modulation Scheme: OFDM Symbol Modulation
– Powerline Frequency Band: 2 MHz to 86 MHz
– Data Rate: Ethernet: 10/100/1000 Mbps (auto negotiation), PowerLine: Up to 1000 Mbps (PHY rate)
– Physical Dimensions: 113.49 x 58.48 x 37.8 mm
– Physical Weight: 195 grams (each adapter)
– Power Input: 100 to 240 V AC, 50/60 Hz
– Power Consumption: 3.7 W maximum (each adapter)
Комплектите D-Link DHP-P601AV PowerLine AV2 1000 Gigabit съдържат по 2 адаптера D-Link DHP-P600AV PowerLine AV2 1000 HD Gigabit Passthrough, които позволяват бърза и лесна интеграция на такова решение. Адаптерите са оборудвани с по един 1 Gbps Ethernet мрежов порт и на теория би трябвало веднага след включването и да се намерят и свържат един към друг автоматично. Комуникацията между двата адаптера се осъществява посредством криптирана връзка със 128-битова AES кодировка на данните. Максималната теоретична скорост съответно би следвало да бъде 1 гигабит и от страна на HomePlug AV2 и от страна на Ethernet връзката, а за реалните достигнати скорости ще стане дума след малко.
– Повече информация за D-Link PowerLine AV2 1000 HD Gigabit Passthrough Kit…
По-бързите AV2 2000 адаптери на D-Link са от втория вид, при който няма възможност през тях да минава връзката на друго електрическо устройство към контакта, в който са включени. Реално при включването на такъв адаптер в контакт нямате възможност да включите друго устройство в него, както е при Passthrough адаптерите. Разбира се и този тип по-бързи устройства имат и Passthrough версия, така че всичко опира до това какво и как планирате да инсталирате, за да направите правилният избор на кой от двата типа решения да се спрете.
Характеристики на D-Link PowerLine AV2 2000 HD:
– Powerline Interface: Power plug (country-dependent)
– Ethernet Interface: RJ-45 Gigabit Ethernet LAN port
– Functionality: Standards IEEE 802.3, IEEE 802.3u, IEEE 1901, HomePlug AV2
– Security: 128-bit AES data encryption
– LEDs: Power, Ethernet, PowerLine
– Powerline Modulation Scheme: OFDM Symbol Modulation
– Powerline Frequency Band: 2 MHz to 86 MHz
– Data Rate: Ethernet: 10/100/1000 Mbps (auto negotiation), PowerLine: Up to 1900 Mbps (PHY rate)
– Physical Dimensions: 82 x 65 x 40 mm (3.22 x 2.55 x 1.57 inches) (each adapter)
– Physical Weight: 150 grams (each adapter)
– Power Input: 100 to 240 V AC, 50/60 Hz
– Power Consumption: 5.2 W maximum (each adapter)
Основната разлика тук спрямо “по-бавните” AV2 1000 решения е наличието на по-висока максимална теоретична скорост при пренос на данни по електрическата мрежа. Наименованието AV2 2000 е малко подвеждащо, защото потребителите може да си помислят, че получават 2 Gbps връзка, а това реално не е точно така. И при тези адаптери имаме 1 Gbps Etherenet мрежов порт, но вътрешната комуникация по електрическата инсталация е 1.9 Gbps. Това на теория би могло да помогне за постигане на по-висока тотална скорост на трансфер при едновременно използване на PowerLine мрежа от няколко потребителя едновременно. Факт е обаче, че много от потребителите, особено домашни, търсят максимална скорост на трансфер между две устройства от всяка от страните на адаптерите.
– Повече информация за D-Link PowerLine AV2 2000 HD Gigabit Passthrough Kit…
Всички страници от статията:
Powerline AV2 решения от D-Link Тестове, резултати и препоръки...
Страница от ревюто: 1 2

fasttext_language: bg


authors:
Тодор Богданов
Mollov

maintext:
GeForce GTX 1080Ti (вероятно) ще е първо достъпен за собствениците на GeFore GTX 980Ti
В раздел: Новини от Тодор Богданов (mollov) на 19.12.2016, 1,689 показвания
Очакваната (все пак) да се появи в официална продажба графична карта NVIDIA GeForce GTX 1080 Ti може да има доста интересен старт на IT пазара, след като бъде представена в рамките на CES 2017. За интересният старт изглежда ще се погрижат самите NVIDIA, които имат много специфично виждане относно пазарното въвеждане на този графичен ускорител.
Според обявата в LinkedIn за старши маркетинговият мениджър в NVIDIA, част от задачите на тази позиция са да подсигурят “980 Ti users get first spot in line for 1080 Ti pre-orders, or “Step Up” offer” (собствениците на GTX 980Ti да получат специална оферта “Step Up”, която предвижда приоритет при закупуването на GTX 1080Ti). Това в известен смисъл потвърждава идеята, че все пак ще видим появата на графичният ускорител GeForce GTX 1080Ti, но същевременно с това показва как компанията ще организира поне началните поръчки и достъпност на GeForce GTX 1080Ti.
Първоначална достъпност единствено за притежателите на GTX 980Ti може да значи, че през първите седмици на предлагане за “предварителна покупка”, GTX 1080Ti няма изобщо да е достъпен за закупуване от останалите фенове (настоящи и бъдещи) на графичните ускорители на NVIDIA. Тук разбира се може и да има заявени квоти или процент от първите доставки на GTX 1080Ti, които да са достъпни специално от притежателите на 980Ti, докато останалите бройки да са налични за свободна продажба.
Към момента също така е почти сигурно, че GTX 1080Ti ще се появи само под формата на “Founders Edition” т.е. “референтна платка”, което може би отново ще значи, че единствено NVIDIA ще предлагат този графичен ускорител. Не е ясно каква ще е реакцията на най-големите партньори на NVIDIA – ASUS, Gigabyte и MSI, които вече имат “ситуация” с NVIDIA покрай появата и предлагането на GeForce TITAN Pascal.


title: Любо Ганев: Русе отговори на всички условия за Световното 2018

maintext:
София, Варна и Русе станаха трите български града, които бяха избрани за домакини на предстоящото Световно първенство за мъже през 2018 година.
Подробности за критериите, по които бяха определени именно тези три града, вицепрезидентът на БФВ Любо Ганев бе любезен да разясни пред официалния сайт на БФВ volleyball.bg
Избрахме Варна, защото е волейболната столица на България и от много години националните ни отбори се радват на изключително голям интерес и подкрепа. Ставали са страхотни битки в Двореца на културата и спорта. Идеята е там да започне българския национален отбор, а в последствие, живот и здраве, ако продължи във втората фаза да играе в София.
София – няма какво да коментираме, всички познават условията в „Арена Армеец“, невероятната атмосфера, която се получава. Както казахме вече в нея ще се играят мачовете от втората фаза на шампионата.
Стигаме до Русе, който ни спечели със съвкупност от всички необходими изисквания:
- финансови условия, наем на „Булстрад Арена“, който е изключително изгоден
- оптимални условия за провеждане на голямо спортно състезание
- голяма ангажираност на общината и местния бизнес към събитието
- съдействие за намаляване на всички разходи за организацията на световното
Можем да кажем, че общинската власт, кметът на Русе и ръководството на залата лично се ангажираха с организацията на световното първенство. Общината осигури финансова подкрепа, което е важен фактор на БФВолейбол. Започна активно популяризиране на Мондиала по всички възможни линии и привличане на интереса на волейболните фенове.


title: Ница стана есенен шампион на Франция

maintext:
Ница стана есенен шампион на Франция. След 19-ия кръг „орлетата“ водят класирането с 44 точки. Тимът на Люсиен Фавр завърши драматично сезона. Гостуването на Бордо завърши с нулево равенство и два червени картона в последните минути на мача на Марио Балотели и Юнес Белханда.
ПСЖ се възползва като спечели убедителна победа на „Парк де Пренс“ с 5:0 над Лориен. Така Унай Емери си върна треньорското самочувствие,а Кавани и съотборниците му се доближиха още повече до върха. Монако спечели трудно у дома с Каен с 2:1 и остана втори. Четвъртия Лион взе домакинска победа с 2:0 над Анже. Пети е приятната изненада Гингам. На шесто място се изкачи Марсилия. Отборът спечели трудна победа като гост над Бастия с 2:1. Треньорът Руди Гарсия започва да придава нужната увереност на отбора и се очаква през пролетта марсилци да се борят за челните места където винаги са имали амбиции да бъдат.
На първото място във временното класиране е Ница с 44 точки,след това са Монако с 42,ПСЖ с 39,Лион с 34 и Гингам и Марсилия с по 30.
Пролетния сезон започва в средата на януари. Още в началото има интересно дерби между Марсилия и Монако. Другите интересни срещи са Рен- ПСЖ, Ница – Метц и Каен – Лион.


title: Марко Верати: Мечтата ми е да печеля титли с ПСЖ

maintext:
Плеймейкърът на Пари Сен Жермен Марко Верати за пореден път увери медии и фенове, че изобщо не мисли да напуска френския гранд. Думите на играча идват в противовес на поредното многозначително изказване на неговия агент Донато ди Кампли.
По-рано през седмицата представителят на Верати заяви, че халфът има оферти от Серия А и със сигурност няма да завърши кариерата си в ПСЖ. Предвид незадоволителните резултати на гранда в момента всички реагираха много остро на поредния намек, че един от най-обещаващите млади футболисти в Европа може да напусне френската столица и Лига 1.
„Аз съм добре тук и не виждам причина да напускам“, контрира самият Верати.
„Това, което моят агент имаше предвид, бе, че е трудно да завършиш кариерата си, докато играеш само за един тим. Има обаче разлика между това нещо да е трудно и да е невъзможно.“
„Всеки ден живея с желанието да печеля колкото се може повече. Винаги съм повтарял, че моята мечта сега е да печеля трофеи с ПСЖ“, допълни Верати.


title: ПСЖ в битка за Дракслер

maintext:
По всичко изглежда, че германският национал Юлиан Дракслер може да напусне Волфсбург още през зимата. Талантливият халф няма намерение да подновява договора си, заради което от тима искат да вземат пари от трансферната му сума.
Според френското радио „RMC“ световният шампион е все по-близо до преминаване в Пари Сен Жермен. Засега единственият проблем е трансферната сума като от френския гранд предлагат 30 милиона евро, а „вълците“ искат 40.
Вече е имало среща между спортния директор на ПСЖ Патрик Клуйверт и агента на Дракслер като уговорката е за договор до 2021.
Още през миналото лято ПСЖ искаше да привлече Дракслер, но тогава от Волфсбург предпочетоха да запазят звездата си.
Самият Дракслер обаче отново заяви, че иска да напусне Волфсбург и този път това ще се случи.
ПСЖ има конкуренция в лицето на Арсенал и Ювентус, а според немските медии и Байерн има интерес към германеца.


title: Владимир Николов: Работим активно по организацията на Световното първенство през 2018-а

maintext:
Станаха ясни трите града в страната, които ще бъдат домакини на Световното първенство по волейбол за мъже през 2018-а година. София, Варна и Русе ще приемат мачовете от най-големия международен форум. За първи път в историята две държави ще посрещнат шампионата, като България отново ще работи с Италия. Двете страни вече впечатлиха световното волейболно семейство с перфектната организация на Евроволей 2015.
Ето и какво каза в интервю за сайта на Българската федерация по волейбол volleyball.bg генералният секретар Владимир Николов:
-Защо избрахте София, Варна и Русе за домакини на Световното първенство?
-София с присъствието на „Арена Армеец“ не е нужно да бъде коментирана. Към днешна дата това е най-доброто съоръжение, което събира най-много хора и се намира в най-големия град. Варна е домакин на българския волейбол в последните 13 години. Винаги, когато отборът е бил там се е чувствал като у дома си и е играл добре. Не само мое мнение е, че Варна има най-волейболната публика. Именно затова Управителният съвет на федерацията реши двубоите от Световната лига през 2017-а година да се играят във Варна, за да се направи един реверанс към привържениците там, тъй като за нас феновете са изключително важни.
Останалите градове, които се обсъждаха бяха Русе, Пловдив и Бургас. Бургас отпадна първи като възможност защото към момента не е ясно дали залата ще бъде изградена в срок. Така в борбата остана Пловдив и Русе. В Русе срещнахме пълно разбиране от страна на местната власт и бизнеса и затова се спряхме на „Булстрад Арена“, която вече е лицензирана за мачове от европейско ниво. Тя е лицензирана и от FIVB за срещите на женския национален отбор от световното Гран при през следващата година, които ще бъдат един своеобразен тест за ръководството на залата и феновете на града. Убеден съм, че те ще покажат своята съпричастност към волейбола.
-Къде ще играе българския национален отбор?
-По всяка вероятност българският национален отбор ще започне участието си във Варна и при добро развитие на нещата ще продължи мачовете си от втората фаза в София. Към момента това все още не е сигурно, защото първо трябва да бъде предложено и гласувано на Управителен съвет.
-Как ще продължи работата по организацията на Световното първенство в бъдеще?
-В последните два месеца работим активно по организацията на Световното първенство. Надявам се през следващите месеци работата да продължи да бъде все така ползотворна и да имаме още новини за жадните за волейбол фенове в България.


title: Министър Кралев към българските спортисти: Поклон пред всички Ви!

maintext:
Това написа в профила си в социалната мрежа Фейсбук министърът на младежта и спорта Красен Кралев.
Кралев поздрави призьорите в анкетата „Спортист на годината 2016″ и благодари на всички спортисти, прославили името на страната ни и заслужаващи място в почетната десетка.
Ето и пълния текст:
„Поздравления за спортист №1 на България Мирела Демирева, отбор №1 – ансамбъла ни по художествена гимнастика, треньор №1 Ина Ананиева, спортист с увреждания №1 Ружди Ружди и „Спортния талант“ на „Еврофутбол“ Ивайло Иванов. Поздравления и за всички, които намериха място сред най-добрите 10 за 2016 г. – Елица Янкова, Радослав Янков, Ивет Лалова, Григор Димитров, Кубрат Пулев, Боян Петров, Станимира Петрова, Александър Везенков и Цветана Пиронкова.
Благодаря на всички, които със своите победи радваха цяла България и бяха вдъхновение за много деца и младежи да се запалят по спорта и да последват техните стъпки.
Има обаче и други спортисти, които заслужават място в десетката и аз искам да им благодаря, че благодарение на тях се развява българският флаг. Не може да не отбележим прекрасното представяне през годината на Невяна Владинова (7-ма ОИ), световните шампиони Владимир Вълев (кикбокс на WAKO стил К-1 ) и Благой Иванов (ММА), Антоанета Бонева (златен и сребърен медал на Европейско първенство по спортна стрелба), европейските шампионки по бокс Севда Асенова и Деница Елисеева и момичетата от националния ни отбор по бадминтон, който начело с олимпийките Линда Зечири и сестри Стоеви спечели сребърен медал на Европейското отборно първенство. Както и много други, които не жалиха сили, за да прославят името на България.
Благодаря на всички Ви за успехите, които постигате и за радостта, която ни носите. Поклон!“


title: Късметлията, който спечели „Ауди” в Банско, с уникална съдба

maintext:
Ивайло Тонов, който спечели „Ауди” от играта „Ловци на съкровища” по време на откриването на новия сезон в Банско, се оказа с невероятна съдба. Изминаващата 2016 г. е била най-вълнуващата за 39-годишния врачанин, който след няколко дни има рожден ден.
От много малък Ивайло живее в семейство с четири деца, но знае, че има още пет кръвни братя и сестри, които не познава и живеят при други семейства. Ивайло е най-големият. От малък искал да събере своя род, но не знаел къде да търси петимата си близки. В продължение на почти 40 години живеел с примирението, че това няма да се случи. Само преди месец обаче единият от изоставените братя на Ивайло намерил начин да открие истинското си семейство. Покрай тази вълнуваща среща, заедно и задружни, братята и сестрите открили и останалите четирима. Така, деветте деца се запознали през последния месец.
Единият брат на Ивайло, който доскоро не познавал семейството си, е и виновникът, който записал Ивайло за емблематичната игра „Ловци на съкровища” в Банско. Там, част от голямото семейството се среща през миналия уикенд. Ивайло до последно се колебаел дали да пътува към топ курорта ни, а минути преди старта на играта бил напът да се откаже и от участието. Късметът обаче неотлъчно бил до него и минути след като влиза, за да търси сандъче със заровена награда под снега на Бъндеришка поляна, Ивайло излиза със сандък номер 4, където е скрита наградата „Ауди” А3.
„Когато Део ме извика на сцената оставаха само две награди, едната от които беше колата. Отворих сандъчето и видях, че пише „Ауди”, но мислех че някъде отстрани с малки букви ще пише друга награда и не вярвах, че аз съм спечелил. Вълнението беше огромно. Виждах надписа и не можеш да повярвам”, сподели големият късметлия. „Всички ме питат дали ще продам „Аудито”. Не, няма да го продам, разбира се! То е моят късмет! В Банско открих късмета и имах голямото щастие до мен да е моето голямо преоткрито семейство”, добави Ивайло.
Друг гост на откриването на сезона в Банско бе 84-годишният Асен Тренчев от Благоевград. Той взе участие и в играта „Влез в отбора на шампиона”. Състезанието бе между да отбора – на ски легендите Марк Жирардели и Фриц Щробл, като всяка звезда бе подкрепена от по 20 аматьори. Именно 84-годишният Асен беше един от тях в отбора на Жирардели и се спусна по писта „Томба” за по-малко от минута. Най-бързият участник в същата игра бе Венчо Дамянов, който спечели сезонна карта от „Юлен”.
Откриването на сезона в Банско премина под звуците на DJ Sprite, DJ Rud Fellah и Криско. За настроението се грижиха и Део и балет “Нова”. 24 сандъка с уникални награди от „Ауди”, „М-тел”, Fibank, “Кемпински Арена Банско”, „Нестле”, МAXSPORT, Balkan Holidays, „Юлен” и „Карлсберг” зарадваха гостите на курорта.


title: Гуардиола иска централен защитник в Ман Сити

maintext:
Ръководството на Манчестър Сити планира да подсили сериозно своята отбрана през зимата. „Гражданите“ допускат попадения с лекота, което няма как да не притеснява устремилия се към успехи на всички фронтове – Пеп Гуардиола. Ръководството на Манчестър Сити планира да подсили сериозно своята отбрана през зимата. „Гражданите“ допускат попадения с лекота, което няма как да не притеснява устремилия се към успехи на всички фронтове – Пеп Гуардиола. Разочарован сериозно от играта на Джон Стоунс и Николас Отаменди, каталунският специалист е готов да пръсне нови 50 млн. паунда в намирането на подходящия човек.
Сред набелязаните е холандският защитник на Саутхямптън -Върджил ван Дайк. „Лалето“ вече втори сезон е константна величина в лагера на „светците“, оформяйки стабилен тандем с португалеца Жозе Фонте. Върджил е проявил сериозен интерес да облече екипа на „гражданите“, а бъдещето му ще бъде решено в първите дни от новата 2017-а година. Разочарован сериозно от играта на Джон Стоунс и Николас Отаменди, каталунският специалист е готов да пръсне нови 50 млн. паунда в намирането на подходящия човек. Сред набелязаните е холандският защитник на Саутхямптън -Върджил ван Дайк. „Лалето“ вече втори сезон е константна величина в лагера на „светците“, оформяйки стабилен тандем с португалеца Жозе Фонте. Върджил е проявил сериозен интерес да облече екипа на „гражданите“, а бъдещето му ще бъде решено в първите дни от новата 2017-а година.


description: Добавяне на допълнителен кодек към MX Player : vGuides.net

maintext:
MX Player е един от най-популярните видео плеъри за операционната система Android. В последните версии обаче изчезна поддръжката за DTS & DOLBY audio поради проблеми с лицензите.
Ако видеото, което искате да гледате съдържа dts/dtshd/ac3/eac3/mlp аудио, то няма да имате звук, а само картина. Ще получите и съобщение, че ще бъде възпроизведено само видеото.
Благодарение на XDA разработчика ktsamy бързо и лесно може да си върнете поддръжката на DTS & DOLBY audio.
1. Изтеглете правилния кодек според вашата платформа от следната страница. Обикновено необходимият кодек е указан в Settings -> Decoder -> Custom Codec. Ако не сте сигурни кой точно кодек ви е необходим, тогава изтеглете AIO.
2. Отворете MX Player
3. Ако кодекът е съвместим, и ако сте го свалили в root-а на вътрешната си памет или в директория Download, то MX Player автоматично ще го разпознае и ще изисква потвърждение от ваша страна да го използва като допълнителен кодек.
Ако сте го запазили в директория, различна от горе-споменатите, трябва да отидете на Settings -> Decoder -> Custom Codec и да изберете правилната директория и съответния .zip файл.
4. MX Player ще се рестартира, за да разпознае новия кодек.
Приятно гледане :)


description: Xiaomi представи Mi Band 2 : vGuides.net

title: Xiaomi представи Mi Band 2

maintext:
Преди броени дни Xiaomi официално представи Mi Band 2 - наследникът на своя популярен фитнес тракер.
Едно от най-големите нововъведения в новия модел е наличието на 0.42-инчов OLED дисплей, който се отличава с устойчиво на драскотини стъкло, както и покритие против пръстови отпечатъци. Другото нововъведение е физически бутон, който позволява превключването между три различни екрана - часовник, брой крачки и пулс. Липсва единствено екран за изминатото разстояние.
Mi Band 2 притежава IP67 сертификат за водоустойчивост и удароустойчивост. Подобрен е алгоритъма за измерването на пулса и крачките.
Ако се застоите дълго време на едно място, фитнес тракерът ще ви напомни, че е време да се раздвижите. Ще бъдете уведомявани и при позвънявания и текстови съобщения. Както и предшественикът си, Mi Band 2 ще предлага възможност за отключване на смартфона ви.
Батерията, която притежава фитнес тракерът е с капацитет 70mAh, което трябва да осигури поне 20 дни живот с едно зареждане.
За момента Mi Band 2 се предлага официално само в Китай на цена от около 23 долара.


description: Инсталация на TeamViewer в Linux : vGuides.net

title: Инсталация на TeamViewer в Linux

maintext:
TeamViewer е софтуер за отдалечен достъп, споделяне на работния плот, уеб конференции, трансфер на файлове и други. Наличен е за операционните системи Microsoft Windows, Apple OS X, Linux, iOS, Android, Chrome OS, Windows App и Blackberry. Възможно е дори да достъпите машина, на която върви TeamViewer през уеб браузър.
За да инсталирате Teamviewer на операционната система Linux, моля изпълнете стъпките, описани по-долу:
32-битова ОС:
sudo apt-get update
sudo apt-get install gdebi
wget http://download.teamviewer.com/download/teamviewer_i386.deb
sudo gdebi teamviewer_linux.deb
64-битова ОС:
sudo dpkg --add-architecture i386
sudo apt-get update
sudo apt-get install gdebi
wget http://download.teamviewer.com/download/teamviewer_i386.deb
sudo gdebi teamviewer_linux.deb


description: Инсталация на Phoenix в Kodi (XBMC) : vGuides.net

title: Инсталация на Phoenix в Kodi (XBMC)

maintext:
Phoenix е един от популярните видео add-on за Kodi. Kodi е мултимедия център приложение с отворен код и е наличен за различни операционни системи - Linux, OS X, Windows, iOS и Android.
Важно: Този add-on се предоставя от външен разработчик и не се поддържа от Kodi Team. Ако имате въпроси за него, моля посетете Kodi Forums.
1. Отворете Kodi
2. Изберете SYSTEM > File Manager
3. Изберете Add Source
4. Изберете None
5. Въведете в полето http://fusion.tvaddons.ag и изберете Done
6. В полето под "Enter a name for this media Source" въведете fusion и изберете OK
7. Върнете се на началния екран (home screen)
8. Изберете SYSTEM
9. Изберете Add-Ons
10. Изберете Install from zip file
11. Изберете fusion
12. Изберете xbmc-repos
13. Изберете english
14. Изберете repository.xbmchub-x.x.x.zip
15. Изчакайте да се появи add-on известие
16. Изберете Install from repository
17. Изберете TVADDONS.ag Addon Repository
18. Изберете Video add-ons
19. Изберете Phoenix
20. Изберете Install
21. Изчакайте да се инсталира
Вече имате инсталиран Phoenix и може да го използвате през VIDEOS > Add-Ons > Phoenix.


description: Инсталация на Viber в Ubuntu Linux : vGuides.net

title: Инсталация на Viber в Ubuntu Linux

maintext:
Viber е безплатно мулти-платформено приложение за комуникация. Не е необходимо да се прави предварителна регистрация, покана или парола, за да може да комуникирате с други Viber потребители.
Единствено е необходимо да го имате инсталирано на вашето мобилно устройство, защото вашият мобилен номер се използва за идентификация.
Ето и част от възможностите:
- Изпращане на текствори съобщения, снимки и стикери
- Безплатни разговори (аудио и видео) с останалите Viber потребители
- Групови разговори
- Синхронизация между вашите мобилни устройства
- Други
В настоящата статия ще ви покажем как да инсталирате Viber на Ubuntu базирани 64-битови операционни системи:
sudo apt-get update
sudo apt-get install gdebi
wget http://download.cdn.viber.com/cdn/desktop/Linux/viber.deb
sudo gdebi viber.deb


description: Инсталация на Exodus в Kodi (XBMC) : vGuides.net

title: Инсталация на Exodus в Kodi (XBMC)

maintext:
Exodus е най-популярният add-on за Kodi (известен преди като XBMC). Kodi е мултимедия център приложение с отворен код и е наличен за различни операционни системи - Linux, OS X, Windows, iOS и Android.
Важно: Този add-on се предоставя от външен разработчик и не се поддържа от Kodi Team. Ако имате въпроси за него, моля посетете Kodi Forums.
1. Отворете Kodi
2. Изберете SYSTEM > File Manager
3. Изберете Add Source
4. Изберете None
5. Въведете в полето http://fusion.tvaddons.ag и изберете Done
6. В полето под "Enter a name for this media Source" въведете fusion и изберете OK
7. Върнете се на началния екран (home screen)
8. Изберете SYSTEM
9. Изберете Add-Ons
10. Изберете Install from zip file
11. Изберете fusion
12. Изберете xbmc-repos
13. Изберете english
14. Изберете repo.exodus.x.x.x.zip
15. Изчакайте да се появи add-on известие
16. Изберете Install from repository
17. Изберете Exodus repository
18. Изберете Video add-ons
19. Изберете Exodus
20. Изберете Install
21. Изчакайте да се инсталира
Вече имате инсталиран Exodus и може да го използвате през VIDEOS > Add-Ons > Exodus.


description: Xiaomi Mi Band Pulse (Mi Band 1S) - наследникът на Mi Band : vGuides.net

maintext:
Появи се наследникът на популярният фитнес тракер Xiaomi Mi Band.
За тези от вас, които не са запознати Xiaomi Mi Band е фитнес тракер на достъпна цена, който предлага статистика за направените крачки, изминато разстояние, часовете сън, изгорените калории и други.
За повече информация прочетете "Кратко ревю на Xiaomi Mi Band - фитнес тракер на достъпна цена".
Новият модел е известен като Mi Band Pulse или Mi Band 1S. Днес ще разгледаме какви са разликите спрямо предишния модел.
На първо и най-важно място е добавянето на оптичен сензор за измерване на пулса, който според компанията е с точност колкото този на Apple Watch. Това може да се отрази на живота на батерията, но разработчиците споделят, че фитнес тракерът ще издържи 20 и повече дни.
За изработката на силиконовата каишка е използван по-добър и по-издържлив материал, тъй като предишната версия имаше проблеми с лесното късане.
Mi Band Pulse вече разполага с продуктов номер от едната си страна.
Зарядното на новия модел е по-късо и по-малко спрямо предходното.
Xiaomi Mi Band Pulse притежава 45 mAh батерия, Bluetooth 4.0, ADI сензор и сертификат за IP67 водо-устойчивост.
По външния вид няма кой знае какви промени като изключим добавянето на оптичния сензор за измерване на пулс.
Минимални изисквания:
Операционна система Android 4.4+, iOS 7 и Bluetooth 4.0
Smart Unlock възможности:
Xiaomi (MIUI 6 и по-нов): Mi 2/2S/2A, Mi 3, Mi 4, Mi Note, Mi 4C, Redmi 1S, Redmi 2/2A, Redmi Note, Redmi Note2
Мобилно устройство с Android 5.0 или по-нова версия
Очаква се цената на Mi Band Pulse да бъде малко по-висока в сравнение с Mi Band, но все пак ще запази ниския ценови клас.


description: Закриване на eBay акаунт : vGuides.net

title: Закриване на eBay акаунт

maintext:
Преди да започнете изпълнението на стъпките, описано по-долу, се уверете, че наистина искате да закриете своя акаунт в eBay.
След закриването му, eBay няма да ви позволи да го отворите отново със същото User ID или електронна поща. Въпреки това ще може да си направите нов акаунт с ново User ID и нова електронна поща.
1. Отворете eBay.com и влезте в профила си.
2. Проверете дали имате някакви задължения. Ако имате, то трябва да ги платите преди да закриете акаунта си. Ако ви дължат пари, то трябва да изискате refund.
3. Отворете следната страница и натиснете "Request to close your account".
4. Тук трябва да отговорите защо закривате своя eBay акаунт. След това натиснете "No, please close my account" и се съгласете с условията за закриване на eBay акаунт.
5. Вашият акаунт няма да се затвори веднага - eBay има т.нар. "период на изчакване", за да се уверят, че всички ваши транзакции са приключили. Няма да може да наддавате, купувате или променяте контактната си информация през този период. След като акаунтът ви е закрит, ще получите съобщение на вашата електронна поща.


description: Android: изключване (disable) на системни приложения : vGuides.net

maintext:
Всяко мобилно устройство с операционна система Android идва с предварително инсталирани OEM приложения, които се смятат за системни.
Част от тези приложения са ненужни на повечето потребители, но няма начин как да ги премахнат без root достъп.
В настоящата статия ще ви покажем как да изключите ненужни за вас приложения, известни още като bloatware.
Изключването на системните приложения няма да освободи място на вашето мобилно устройство, но ще увеличи производителността и животът на батерията.
1. Отидете на Settings -> Application Manager (Apps)
2. Намерете приложението, което искате да изключите (disable) и натиснете върху него.
3. Натиснете бутона "Disable".
Повторете стъпките за всяко приложение, което не използвате. По този начин ще оптимизирате ресурсите на вашето мобилно устройство.


description: Инсталация на LibreELEC на MK808B+ : vGuides.net

title: Инсталация на LibreELEC на MK808B+

maintext:
LibreELEC ("Just enough OS" for Kodi) е Linux дистрибуция, създадена да стартира Kodi на различен мултимедиен хардуер. Проектът представлява надстройка на OpenELEC проекта.
LibreELEC поддържа много от настоящите HTPC - Raspberry Pi 0/1/2/3, Wetek, Odroid C2, iMX6, Intel-базирани машини, използвайки Nvidia, AMD и Intel графични ускорители.
В настоящата статия ще ви покажем как да инсталирате Libreelec на Android TV Stick MK808B+, който официално не се поддържа. Има неофициален build за различни устройства, сред които и MK808B+.
Ще имате нужда от microSD карта памет и компютър. Препоръчително е картата памет да бъде клас 10.
1. Изтеглете желаната версия на Libreelec от https://forum.libreelec.tv/thread-1173.html. В нашия случай трябва да изтеглим LibreELEC-S805.MXQ.arm-7.0.2.7.img.gz
2. Отваряме терминала и влизаме в директорията, в която сме свалили архива
cd ~/Downloads
gunzip -d LibreELEC-S805.MXQ.arm-7.0.2.7.img.gz
fdisk -l
umount /dev/sdc
Важно:
sudo dd if=LibreELEC-S805.MXQ.arm-7.0.2.7.img of=/dev/sdc bs=4M
sync
3. Разархивирваме архива4. Поставяме microSD картата в компютъра и намираме като кое устройство се разпознаваДа приемем, че се разпознава като /dev/sdc5. Уверяваме се, че microSD картата не е монтиранаПроверете няколко пъти преди да изпълните следващата стъпка, защото ще се изтрие всичката информация на въпросното устройство.6. Записваме image-а на картата7. Заредете системата, използвайки "toothpick" метода:а) Свържете устройството с телевизора чрез HDMI кабелаb) Поставете microSD картата памет в слотаc) Намерете reset бутона и го натиснете с нещо малко и тънко, например клечка за зъбиd) Докато държите натиснат reset бутона, включете устройството към електрическата мрежае) Системата ще започне инсталация и ще рестартира самаВече имате инсталиран Libreelec с Kodi. Приятно гледане :)


title: Ученици събраха пари за рехабилитационна пътека за деца в нужда

maintext:
По случай Коледните и Новогодишните празници учениците от 11 В клас на ГПЧЕ „Проф. д-р Асен Златаров” поеха инициативата да помогнат на деца с умствени и двигателни проблеми. 28-те младежи и девойки живеят в социалния център зад АГО и са на възраст от 6 до 26 г.
След разговор с директора на центъра се установи, че децата имат нужда от рехабилитационна пътека на стойност 450-500 лв., която би подпомогнала раздвижването им. Тя ще бъде предоставена в началото на януари. Каузата бе разпространена в цялата гимназия в продължение на две седмици. Беше направена кутия за събиране на дарения, а крайната сума надвишава 1450 лв., споделиха инициаторите на благотворителната кампания.
Освен за пътека, учениците решиха да отделят една част от парите за коледни торбички с лакомства и играчки. Бяха обединени усилия с фондацията „Една от 8”, подпомагаща жени, страдащи от рак на гърдата, чрез закупуване на бисквити под формата на различни коледни фигури от техния розов базар на по-ниска, предложена от тях цена.
Останалата сума ще се използва за подпомагане каузата за Ники.
За Коледа центърът бе посетен от група ученици от 11 В, които пристигнаха с голямо вълнение и много подаръци. Таня Ванева, инициаторът на общата идея за благотворителност, обясни каква е причината да се включат в подобна кауза. „Забелязах, че с наближаването на Коледните празници всеки само говори за подаръци и то не заради възможността да зарадва любим човек, а като задължение, за което трябва да отдели време и пари. Всяка година в класа си разменяхме подаръци, избирани често колкото, за да „отбием номера”. Купувахме си безполезни неща, а не обръщахме внимание на истинския смисъл от това разменяне. Благотворителността ни даде възможност да се обединим около една добра кауза и да дадем на тези, които имат по-малко от нас”.
Единадесетокласничката разказа още какво е било чувството да станат свидетели на техния живот отблизо и как всички са били приятно изненадани от уютната обстановка и грижовните хора. „Не бях виждала по-усмихнати и дружелюбни деца. Те бяха толкова енергични и постоянно ни подаваха любимите си играчки, за да се включим и ние в интересната им игра. Виждайки как се радват на тези на пръв поглед обикновени неща като книжки за оцветяване, надуваеми топки и плюшени играчки, се замислихме колко лесно е да зарадваш една чиста душа като тяхната с малко внимание, мили думи и разбиране. Затова ние сме тези, които трябва да изкажем благодарността си към тях, затова че ни допуснаха до себе си и осмислиха и нашата Коледа. Надявам се отново да имаме възможността да посетим дома и нашите нови приятели.”
Тази благотворителна инициатива показва, че добротата, човечността и съпричастието са все още срещани качества, а един малък жест като този предизвиква многобройни усмивки в светли празници като Коледа. За популяризирането на кампанията се погрижиха Десислава Чилингирова, Цветелина Недкова и Евелина Дюлева.


title: Младежи с коледни подаръци за Старческия дом на Кенана

maintext:
За втора поредна година младежите от Ротаракт клуб Хасково осъществиха проекта си “Коледа с баба и дядо”. Те подариха козметични и хигиенизиращи продукти за всички, настанени в Дома за стари хора на Кенана и Филиала за хора със сетивни нарушения.
Подаръците включваха и дискове с народна музика, естрада и стари градски песни. Младежите посочиха, че серията от инициативи, насочени към възрастните хора на Хасково, започна още преди 2 г.
През месец май те боядисаха и освежиха терасата на Филиала за хора със сетивни нарушения, укрепиха навесите и изработиха мебели от палети.
От клуба ще продължат с инициативите и през 2017 г. “Искаме да допринесем дори и малко за достойния живот на възрастните хора и особено за доброто им настроение по време на коледните и новогодишните празници. Желаем на всички светли празници, доброта и повече време със семействата ни”, пожелаха от Ротаракт.


title: Базарът в Стамболово събра 1200 лв. за лечението на Ахмед

maintext:
1200 лева са събрани от благотворителния коледен базар в Стамболово. Парите са преведени по сметката на Ахмед Митков, 11-класник от стамболовското СУ „Св. Климент Охридски”. Средствата са необходими за спешно лечение на младежа в София заради животозастрашаваща диагноза.
Според епикризата той има аневризма в главния мозък, която е в непосредствена близост до сънната артерия.
Инициативата, озаглавена „Подай ръка“ и организирана от училището, продължи три дни в сградата на общинска администрация.
Базарът бе в две части – кулинарна и приложна. Представени бяха коледни специалитети, сред тях баници, пити и лакомства, които бяха бързо изкупени. Предлагаха се също автентични суровачки и саморъчно изработени коледни украшения и сувенири – преспапиета, свещници, вази и декорации. По-голямата част от артукулите бяха изкупени още при откриването.


title: Хасковски рокаджии ще забият на "Батенберг" в Новогодишната нощ

maintext:
Рокаджиите от хасковската група “Дифрънт Хайуей” са поканени да свирят на площад “Батенберг” в новогодишния концерт на БНТ “Сцена под звездите”.
Поканата дойде след снощния финал на “Голямото рок междучасие”, за който хасковлии се класираха. Грандиозният концерт на петте групи финалисти продължи 3 часа.
За победата на “Блъдръш” от Добрич решаващ се оказа зрителският вот. Те ще получат пълно музикално оборудване, както и продуциране на песен и видео към нея, с помощта на Митко Кърнев и Д2.
И петте групи ще забият на столичния площад на 31 декември срещу 1 януари.


title: 7 тежки катастрофи с 9 ранени за седмица в Хасковско

maintext:
7 тежки катастрофи са станали през последната седмица в Хасковска област, съобщават от МВР. При тях са ранени девет човека.
За периода са хванати 20 шофьори без книжка и 7 пияни, сред които четирима, седнали зад волана с над 1.2 промила алкохол в кръвта.
В региона са съставени 101 фиша, 82 акта, а електронните фишове са 118.
Общо констатираните нарушения в Хасковска област са 199.


title: Безплатна ледена пързалка за децата в Хасково по Коледа

maintext:
Ледената пързалка в Хасково ще е безплатна за децата на 24, 25 и 26 декември, съобщават от пресслужбата на кметството.
Подаръкът за децата до 18 г. е разпореден със заповед на кмета Добри Беливанов.
Haskovo.info припомня, че пързалката отвори в понеделник, като са закупени 30 нови чифта кънки. Цените не са променени от миналата година.
Един час за децата до 18 г. е 2 лв., възрастните плащат по 3 лв. Сега по Коледните празници децата ще се пързалят безплатно.


title: Бележка в екоинспекцията

maintext: Бележка към използващите стълбището на РИОСВ-Хасково, поставена в саксиите, гласи “Моля, не изхвърляйте дъвки и други отпадъци в цветята!”


title: Хванаха хасковски магазинер с безакцизни цигари и незаконен пистолет

maintext:
Тютюн, цигари без бандерол и нерегистрирано оръжие са иззели икономическите полицаи вчера при проверка на търговски обект на улица „Мадара” в Хасково, съобщават от пресслужбата на полицията.
В хода на проверката е установено, че 61-годишният собственик държи зад плота за продажба 80 гилзи, напълнени тютюн. В помещение към обекта е открит и 1.400 кг. тютюн.
В чекмежде е намерен газов пистолет с поставен пълнител с 5 газови патрона, без документи за произход и нерегистриран. Откритото е иззето с протокол за доброволно предаване.
Домова кражба пък е извършена в Димитровград. Крадците са влезли в жилище на булевард „Стефан Стамболов” и са отмъкнали 300 лв. и около 50 грама златни накити.


title: Правят кухня-майка за детските градини в "Слънце"

maintext:
Обществена поръчка за оборудване на кухня в детска градина “Слънце” обявиха от община Хасково.
В седем сгради на детски заведения ще бъдат обзаведени помещения за разливни. В “Слънце” се предвижда кухненски блок, в който ще се приготвя топла храна и закуски. Предвижда се оборудване на прилежащите помещения (складове) за зеленчуци, месо и отпадъци.
Обектът на поръчката съдържа 4 обособени позиции и е по проект “Подобряване на образователната инфраструктура чрез реконструкция, обновяване и въвеждане на мерки за енергийна ефективност в училища и детски градини в град Хасково“ по ОП „Региони в растеж“.
Оборудването на кухнята включва доставка на електронна везна, нискотемпературен хладилник, среднотемпературен хладилник, стелаж от поцинкована ламарина, работна маса, шкаф с плъзгащи врати, зеленчукорезачка, картофобелачка, транжорна маса,електрическа готварска печка, казан готварски електрически, тръбна ел. скара с водна баня, електрически конвектомат с вграден парогенератор, слаис за колбаси, професионален пасатор, мултифункционален миксер, тави от нераждаема стомана, количка за тави, термокутия, капак от нераждаема стомана, съдомиялна машина за едра кухненска посуда, ел. стерилизатор за ножове, съдомиялна за 10 комплекта, метален шкаф, тоалетен стол за деца с увреждания, комбинирана изтривалка с вложка гума, контейнери за отпадъци.
Оборудването за кухня разливна – метален шкаф с ламарина от неръждаема стомана, керамичен плот за вграждане и кухненски мивки за вграждане, съдомиялна за 15 комплекта, хладилник с фризер, тоалетен стол за деца с увреждания, комбинирана изтривалка с вложка гума.
Прогнозната стойност на поръчката е 148 411 лв., а офертите на кандидатите ще бъдат отворени на 11 януари.
Haskovo.info припомня, че изграждането на общинска кухня-майка е една от мерките, с които от кметството ще се стремят да намалят таксите за детска градина.


title: Над 1000 се пързаляха на безплатната ледена в Хасково

maintext:
Над 1000 деца и възрастни са преминали през ледената пързалка на хасковската площадка “Спартак” за последните три дни, съобщиха за Haskovo.info от атракциона.
Както Haskovo.info писа съоръжението работи безплатно за деца до 18 г. на 24, 25 и 26 декември, а цената за възрастните е 3 лв. През останалото време децата също дават по 2 лв., колкото и сега струва наема на кънки.
В първия безплатен ден през пързалката са минали 303 деца и 30 възрастни, а вчера – 403 деца и 65 възрастни. Днес ледената отново беше пълна основно с малчугани и младежи. По 50 дневно идват и със собствени кънки. Цените на кънките в търговската мрежа са от 15 до 50 лв.
Припомняме, че от общината купиха по две бели мечки, пингвини и панди – тренажори за по 500 лв., защото на пързалката няма учител.
Днес ледената за последно ще е безплатна до 21 часа.


title: Ново предупреждение за силен студен вятър в Хасковско

maintext:
За втори пореден ден е обявен жълт код за силен вятър в Хасковска област.
Посоката му ще е предимно от север и ще засилва допълнително усещането за студ. Поривите на вятъра ще са до 80 км/ч.
От Националния институт по метеорология и хидрология при БАН предупреждават и за наличието на условия за навявания.
В последните два дни на годината ще е облачно с кратък снеговалеж и температури от минус 3 до 2 градуса.
Малко по-топло и с променлива облачност ще е през първия ден от новата година, когато максималните температури се очаква да стигнат 7 градуса.


title: "Коледна орфеиада" събра посланици на "Орфей" в Хасково

maintext:
В навечерието на новата 2017 г., която ще отбележи 40 г. от създаването на хасковския хор „Орфей“ беше поставено началото на нова инициатива от диригента Елена Цветкова.
Вчера пред театъра се събраха възпитанички на хора, които от години живеят и работят в чужбина. Те нарекоха срещата си „Коледна орфеиада“ и споделиха идеята си това да се превърне в традиция – всяка година на 26 декември в 11:30 часа да се събират и да споделят минали и сегашни емоции, преживявания, спомени.
Хорът има свои посланици в Германия, Франция, Люксембург, Виена, Англия, Холандия, Швеция, Дания, Америка и още…
Събралите се обсъдиха предстоящият юбилей на „Орфей“ и изразиха надеждата си догодина на тази среща да се съберат още повече певци от всички краища на света.


title: В "Левски" разгънаха огромното коледно пожелание и извиха дълго хоро

maintext:
Учениците и учителите от хасковското СУ “Васил Левски” разгънаха огромното коледно пожелание за което Haskovo.info писа, че беше направено вчера.
Първоначално то трябваше да е с дължина 130 метра, но в крайна сметка се оказа с 10 метра по-дълго.
По-рано днес в училището бяха благословени обредните хлябове, в “Левски” влезе и коледарска група.
След това с роклята, дарена от певицата Крисия, беше пременена коледната принцеса на училището – второкласничката Мария, която е дете от социален център.
Празникът на двора на училището завърши с дълго празнично хоро, след което децата излязоха в зимна ваканция.


title: Зоодоброволците сами се погрижиха за 50 бездомни кучета, подредиха благотворителен базар

maintext:
Хасковското сдружение “Зоо доброволци” организира красив благотворителен базар в една от дървените къщички в центъра на областния град.
Сред доброволците са и младите попълнения Надя, Александра и Мими. Момичетата продават плюшени играчки, ръчно изработени сувенири и бижута, картички и книжки, като повечето са от дарители.
Средствата са необходими на зоодоброволците за кастрирането и обезпаразитяването на бездомните кучета в Хасково. От сдружението съобщиха за Haskovo.info, че от началото на годината са кастрирали и обезпаразитили около 50 кучета. Процедурите се извършват в димитровградска клиника, след което животните отново се връщат в Хасково. Тези грижи за едно животно струват на доброволците близо 100 лв.
На къщичката е закачен и списък с нещата, които могат да им бъдат полезни: лекарства, препарати за обезпаразитяване, играчки, одеала, виксини, храна – кучешка и котешка (мокра и суха), транспорт, купички, котешки тоалетни и тоалетна смес, котешки драскалки и катерушки, осиновяване и приемен дом, финансова помощ.
Haskovo.info припомня, че общината още няма приют и програма за справяне с бездомните кучета и за това зоодоброволците организират пореден базар, от който да съберат средства за каузата си.
Базарът ще е отворен всеки ден до 8 септември от 11 до 18 часа.


title: Две деца намериха нови родители в чужбина

maintext:
Две деца са били осиновени в чужбина през ноември, съобщи на пресконференция Грета Иванова от регионалната дирекция “Социално подпомагане”.
За месеца в регистъра за осиновяване е вписано едно дете.
От началото на 2016 г. са осиновени 24 деца, а вписаните в регистъра са 53. За сравнение през 2015 г. са били осиновени 21 деца на територията на България, 14 деца са осиновени в чужбина.
Към края на ноември в Хасковска област има 143 действащи приемни семейства, като 142 са професионални, а едно е доброволно – в Маджарово. В 98 приемни семейства има настанени деца.


title: БЧК подпомогна три деца, пострадали в катастрофи

maintext:
Представители на Секретариата на Областния съвет на БЧК в Хасково връчиха финансова помощ на родителите на Жанета Стоянова, Зейнел Зинел и Златина Язанова.
Сумите – по 600 лв. за всяко семейство – идват от Националния дарителски фонд за подпомагане на деца, пострадали при пътно транспортни произшествия.
Националният дарителски фонд е учреден през 2005 г. от БЧК, МВР – Пътна полиция и други организации, припомня Haskovo.info. През 2008 г. към него се присъединиха министерствата на транспорта и на здравеопазването, асоциациите на производителите и вносителите на автомобили.
Благодарение на многобройни благотворителни инициативи на партньорите и на съпричастността на различни институции и дарители досега фондът е подпомогнал 606 семейства от цялата страна за лечението и възстановяването на деца с различна степен на увреждания, вследствие на пътни инциденти.


title: Издирват трима мъже в горите на Ивайловградско

maintext:
Над 100 доброволци, полицаи и пожарникари участват в издирването на трима мъже, изчезнали в Източните Родопи в района на Ивайловград и Крумовград.
Двама от изчезналите са от ивайловградското село Брусино – баща и син на 53 и 36 г. За последно те са забелязани в неделя с мъж от Кърджалийско, който също е обявен за национално издирване.
В търсенето на мъжете участват полицаи от дирекциите в Хасково и Кърджали.


title: Димитровградчанин е сред 10-те най-добри борци на България

maintext:
За втора поредна година Спортист №1 на Димитровград Димитър Иванов е сред 10-те най-добри борци в България.
Състезателят на СКБ “Димитровград” заема 9-та позиция в класацията – обявена от Управителния съвет на Българската федерация по борба.
Призовата тройка в класацията е Елица Янкова, Владимир Дубов и Николай Байряков.
За треньор №1 бе обявен Петър Касабов, личен наставник на Елица Янкова. Подгласници на Кабасов са треньорите на юношите Салим Салим (свободен стил – Димитровград и треньр №1 на общината) и Димитър Магаев (класически стил).


title: Спират камионите по магистралата и Е-80 в последния работен ден

maintext:
За облекчаване на трафика и безопасността днес – в последния работен ден преди Новогодишните празници, от 16 до 20 часа се ограничава движението на тежкотоварните камиони над 12 т. по автомагистралите и най-натоварените пътища, сред които е и Е-80, съобщават от Агенция “Пътна инфраструктура”.
Необходимо е шофьорите да спазват указанията на „Пътна полиция“ и да не навлизат в затворените пътни участъци, да тръгват на път с автомобили подготвени за движение при зимни условия, с подходящи гуми, с достатъчно гориво, да шофират разумно и със скорост, съобразена с пътните условия без да предприемат резки маневри. Блокирането на движението от превозни средства застрашава сигурността на всички пътуващи.
Забраната не важи за камиони, които извършват превози на опасни товари (ADR), живи животни, бързо развалящи се хранителни продукти и товари на температурен режим.
АПИ призовава шофьорите на товарни автомобили да спазват стриктно ограничението, а останалите водачи да се възползват от този времеви интервал, за да пътуват по-бързо и удобно.
Републиканските пътища са почистени и проходими при зимни условия. Пътните настилки в цялата страна се обработват превантивно срещу заледяване. В обработката им участват над 600 машини.
Заради сериозни снегонавявания са затворени за движение проходът Троян – Кърнаре, както и пътя Шипково – Рибарица. Очаква се днес и утре снеговалежът да продължи в Родопите.
От Гранична полиция съобщават, че тази сутрин на граничните пунктове с Турция и Гърция няма опашки.


title: Решават за грипна ваканция в Хасковско на 3 януари

maintext:
Решението за грипна ваканция в Хасково ще бъде взето на 3 януари, съобщи за Haskovo.info директорът на Регионалната здравна инспекция д-р Соня Димитрова.
Както Haskovo.info писа по-рано днес от Синдикат „Образование“ към КТ “Подкрепа“ предложиха на Министерството на образованието и науката 5 и 6 януари да бъдат неучебни за всички български училища и извънучилищни институции. Предложението е учебните занятия да започнат на 9 януари, при внимателна диагностика от министерство на здравеопазването.
Малко по-късно от МОН отговориха на предложението като посочват, че Коледната ваканция продължава до 4 януари със заповед на министъра. От ведомството напомнят, че грипна ваканция се обявява след задължително предписание от РЗИ в съответния град, според размера на епидемията и ако отсъстват от училище над 30 % от учениците. Заповедта се връчва на директорите на училищата, в които се налага обявяване на учебни дни за неучебни. Затова не е необходимо допълнитeлно разпореждане от МОН.
От днес до 4 януари в градовете Хасково и Харманли е обявена грипна епидемия. Спират се имунизациите, профилактичните прегледи, женските и детските консултации, свижданията и плановите операции. Не се препоръчва струпването на големи колективи на едно място. Болните трябва да ограничат контактите си.
Д-р Димитрова допълни, че в първия работен ден след празниците ще се види нивото на заболеваемостта и ако е високо грипната епидемия може да бъде удължена, което автоматично ще означава и грипна ваканция.
От РЗИ посочиха, че болните от грип все още са много – вчера само в Хасково има 74 нови случая, а днес те са вече 75. Най-много от болните са децата до 14-годишна възраст.


title: 10 километра опашка на границата, спират камионите по магистралите и Е-80

maintext:
10 километра е опашката от камиони на изход на ГКПП “Капитан Андреево” тази сутрин, съобщават от Гранична полиция. Трафикът там е изключително интензивен.
От Агенция “Пътна инфраструктура” съобщават, че днес, последният работен ден преди трите почивни дни за Коледа, от 16 ч. до 20 ч., се ограничава движението на камионите над 12 тона по автомагистралите и най-натоваренитe пътища. Целта е повишаване на безопасността, увеличаване на пропускателната способност на инфраструктурата и по-спокойно пътуване.
Шофьорите трябва да тръгват на път с автомобили подготвени за зимни условия, да карат внимателно и със съобразена скорост, да не предприемат резки маневри и да спазват въведените ограничения, пътната сигнализация и указанията на „Пътна полиция“, която следи и предприема необходимите действия за организацията на движението.
В Хасковска област камионите няма да бъдат допускани на автомагистрала “Марица” и Е-80.
Движението на тежкотоварните камиони над 12 т по същите направления ще бъде ограничено и в последния почивен ден – 26 декември от 14 ч. до 20 ч.
Забраната не важи за автомобили, превозващи бързоразвалящи се хранителни продукти и товари на температурен режим, живи животни и опасни товари (ADR).


title: Фолксваген се размаза в тир на магистралата, има загинал

maintext:
Лек автомобил Фолксваген с хасковска регистрация и тир катастрофираха на автомагистрала “Марица” малко преди Свиленград.
Жестокият инцидент е станал около 17 часа. Фолксвагенът се е движил в посока Хасково, когато на бензиностанция ОМВ е излизал тир. За да избегне удара с камиона шофьорът на лекия автомобил е свил рязко в мантинелите и ги е разбил. След това той се е забил в тир в насрещното платно.
От зверския удар на място е починал мъж. Двама, пътували в колата са откарани в болница.
На мястото на катастрофата има полиция и две пожарни.
Заради катастрофата с часове е затворено движението по магистралата в посока Свиленград от Любимец до разклона за Гърция.
Повече подробности за катастрофата и за състоянието на ранените се очакват от полицията в сряда.


title: Стартира ремонтът за 3 млн. лв. на димитровградската "Младост"

maintext:
Започна ремонтът на димитровградската спортна зала “Младост”. Както Haskovo.info писа правителството отпусна на 7 декември целева субсидия за реконструкцията и модернизацията на заланта в размер на 3 млн. лв.
Общината предварително имаше избрана фирма изпълнител, която вече влезе в залата.
Паркетът е покрит с плоскости за да не бъде наранен. Изнася се цялата стара дървения от залата.
Докато е студено ще се работи вътре, а със затоплянето на времето ще започнат и външните ремонтни работи.
Спортното съоръжение не е ремонтирано повече от 40 г.
Предстои да се реши къде ще играе домакинствата си от пролетния дял на първенството женският волейболен тим на “Раковски”.


title: Русокоса танцьорка с 8 татуса се окичи с короната "Мис Димитровград"

maintext:
22-годишната Джулияна Петрова се окичи с короната “Мис Димитровград 2016”.
Конкурсът се проведе снощи в димитровградската дискотека. На второ място е Анелия Иванова, а трета е Милена Младенова.
Джулияна е родом от София, но живее в Димитровград. Блондинката сподели пред Haskovo.info, че не учи, а работи като танцьорка и пътува постоянно в различни градове по участия, включително и в Хасково.
Това е първата корона за адреналинката, която разкри, че има цели 8 татуировки по тялото си.
Преди няколко години Джулияна е имала договор с модна агенция и е дефилирала в ревюта, гостувала е в предаването на Гала, снимала се е и в музикални видеоклипове.
Организатор на конкурса е Делчо Панчев. Припомняме, че миналогодишната победителка бе Илина Цветкова.


title: Хасковско на прага на грипна епидемия, 208 минаха през Спешно по Коледа

maintext:
Хасковска област е на прага на грипна епидемия. За последната седмица, повалените от вируси са 273 на 10 000, съобщиха за Haskovo.info от Регионалната здравна инспекция – Хасково.
Прагът, при който се обявява грипна епидемия е 310 болни на 10 000. За сравнение през предходната седмица болните бяха 169 на 10 000.
От здравната инспекция очакват, че зимната ваканция на учениците ще намали вълната от нови болни.
Сега върлува грипът “Хонконг”, който е класически тип грип. Този вирус е относително нов, като 90 % от новорегистрираните сега случаи са свързани с този щам.
В началото започва с температура, главоболие, болки и обща отпадналост. Вирусът задържа хората по 3-4 дни на леглото. Лекарите препоръчват болестта да не се кара на крак. Ден преди да се разболеем, вече предаваме вируса. Това означава, че в стая с 9 души ще заразим поне трима от тях.
От МБАЛ-Хасково съобщиха, че в трите почивни дни по Коледа през Спешно отделение са преминали 208 човека, от които 125 са приети в болницата. През почивните дни не е имало сериозни инциденти.


title: Бащата и синът са заклани при пиянски скандал, убиецът е арестуван в Гърция

maintext:
Намерените вчера тела на двама мъже край ивайловградското село Покрован са на издирваните баща и син от с. Брусино – Кольо Шелев, на 55 г. и 34-годишният Цанко Ганков, съобщи на пресконференция директорът на областната дирекция на полицията в Хасково ст. комисар Ангел Цанков.
Haskovo.info припомня, че роднините им подадоха сигнал за тяхното изчезване на 17 декември. За национално издирване бяха обявени общо трима, като Хасковската окръжна прокуратура започна разследване, като основната версия беше отвличане. В издирването на тримата се включиха над 100 доброволци, полицаи, пожарникари и военни.
Малко по-късно в Гърция е бил арестуван третият издирван с инициали Ж. Й. на 53 г., който също имал къща в Брусино, но и жилище в Крумовград. След проведените беседи задържаният признал за убийството на двамата мъже и започнал да съдейства на разследващите, допълни Цанков.
Арестуваният разказал, че поканил бащата и сина в къщата си. Мъжете започнали да се черпят, вследствие на изпития алкохол те се скарали и домакинът ги убил. След това той захвърлил телата им в гориста местност край село Покрован. Оръжието пък скрил на 20 км. от телата, в землището на Ивайловград. Става въпрос за остър предмет, но от полицията не посочиха за какво точно оръжие става въпрос.
Продължава събирането на доказателства, като вече е направено искане до гръцките власти за предаването на задържания. Процедурата може да отнеме около 30 дни. На мъжа е повдигнато обвинение за убийството на двамата мъже. Той е с чисто криминално минало, занимавал се с животновъдство и преди убийството бил в добри отношения с жертвите, допълниха от полицията.


title: Момиченце е първото бебе на Коледа в Хасково

maintext:
Момиченце е първото бебе в хасковското АГО на Коледа, съобщиха за Haskovo.info от отделението.
Детето е родено в 6.05 часа тази сутрин, тежи 2.950 кг. и е с височина 49 см. Раждането е преминало нормално, като майката и детето се чувстват добре.
Това е второ дете за 32-годишната Теодора Нонева от Димитровград. Тя сподели пред Haskovo.info, че дъщеричката й ще се казва Ивелина. Майката работи като управител в семейната фирма.
От началото на годината до днес в Хасковска област са родени 1427 деца, което е с 244 по-малко в сравнение със същия период на миналата година, сочат данните от регистъра за ражданията на здравното министерство.


title: Баскетболистка осъди "Хасково 2012" за неизплатени 3500 долара

maintext:
Беларускинята Тацяна Мелникова осъди баскетболния клуб “Хасково 2012” за неизплатени възнаграждения, става ясно от решението на Хасковския районен съд, което може да се прочете Тук.
Претенцията на Мелникова е за сумата в размер на 3500 щатски долара, представляваща неизплатено трудово възнаграждение за периода февруари – март 2014 г., както и 754 щатски долара – лихва върху главницата от 8 март 2014 г. до 12 май 2016 г.
В исковата си молба баскетболистката казва, че е сключила трудов договор с клуба на 1 януари 2014 г. за срок 4 месеца – до последния ден на женския шампионат през сезон 2013-2014 г. Основното й месечно възнаграждение по договор било 2500 долара. Съгласно клаузите на договора, заплатата следвало да се плаща до 7-мо число на следващия месец. В случай, че клубът закъснее с повече от 20 работни дни с някое плащане към играча, последният ще има право да получи всички просрочени плащания и да бъде освободен от клуба без условия за задължения, с правото да подпише с друг отбор в България или чужбина.
Мелникова се състезавала за “Хасково 2012” в периода януари – 2 април 2014 г., когато напуснала отбора, като едностранно прекратила договора и уведомила клуба за това. Причината била, че клубът закъснял със заплатите. Тя твърди, че разговаряла с ръководството на клуба, но така и не получила неизплатените трудови възнаграждения: част от заплатата за февруари в размер на 1000 щатски долара, както и възнаграждението си за март – 2500 щатски долара.
От клуба отговарят пред съда, че представения договор не е трудов, а граждански. Баскетболистката нямала и трудова книжка.
Представят се и ордери, от които било видно, че на ищцата са били изплатени всички претендирани от нея суми. Относно заплатата за март от “Хасково 2012” посочват, че Мелникова изиграла последния си мач на 23 март 2014 г., след което самоволно напуснала клуба, не се появявала на тренировка или мач на баскетболния клуб. Не била взела участие в нито една среща до края на сезона и неоснователно претендирала с исковата молба заплата за март. Според клуба тя е нарушила клаузите на сключения договор, като не била изпълнила основното си задължение – да се явява и взема участие в тренировките и състезанията на баскетболния клуб. Неизпълнението на договорните задължения от страна на баскетболистката са причина и за липсата на плащане за март.
За целия период на договора Мелникова е трябвало да получи общо 10 000 щатски долара. За престоя си в клуба баскетболистката е взела общо 4000 долара.
Районният съд намира, че Мелникова е изпълнявала трудовите си функции в клуба за времето на договора, като нейният последен мач е бил на 23 март. В този смисъл е писмо от 26 септември 2016 г. на „Българска Федерация Баскетбол“, която няма данни за освобождаването й от клуба.
Съдът намира иска на беларускинята за основателен, като “Хасково 2012” ще трябва да й заплати освен исканите заплати с лихвата и 700 лв. разноски по делото, а по сметката на съда държавна такса от 320 лв. и разноски за вещи лица – 230 лв.
Допуска се и предварително изпълнение на решението на съда в частта на присъденото трудово възнаграждение.
Решението подлежи на обжалване пред Хасковския окръжен съд в двуседмичен срок.


title: Пасат се запали в движение, гасят комини на апартаменти

maintext:
Лек автомобил Фолксваген Пасат се е запалил в движение по пътя за Гълъбово след Симеоновград, съобщават от областната противопожарна служба.
Инцидентът е станал вчера, а причината е късо съединение в двигателя на колата.
Пожарникарите са били и на катастрофа с БМВ по пътя за кело Хлябово след Тополовград.
Вчера следобед огнеборците са събирали живак от счупен термометър в блок 3 на хасковския квартал “Орфей”.
Късо в ел. табло на кооперация е вдигнало на крак пожарната в Свиленград.
Вчера хасковските пожарникари са били и на два сигнала за горящи комини в апартаменти в квартал “Бадема”.


title: Комин запали стая в апартамент, пламна и електропровод

maintext:
Две пожарни са гасили снощи апартамент в димитровградския квартал “Марийно”, съобщават от областната противопожарна служба.
Огънят е тръгнал от неизправен комин, който е запалил таванско помещение в жилищната кооперация. В стаята на апартамента са изгорели мебели, покъщнина, а 40 квадрата стени са опушени.
Вчера огнеборците са гасили още два комина – в Харманли и симеоновградското село Тенево, както и суха трева край Свиленград.
Снощи пожарната е осветявала с генератор на любимешката улица “Тракия”, където се е запалил електропровод, поправян от екипа на Енергото.


title: Станислав Дечев за 2016-а: Изключително тежка година

maintext:
Областният управител Станислав Дечев определи 2016-а като изключително тежка година. Това губернаторът стори в началото на заключителната пресконференция за работата си през 2016 г.
„През годината освен да изпълнявам текущите задължения на областен управител, на няколко пъти се наложи да действам и в условия на кризи. Не веднъж бяхме изправени пред кризисни моменти, в които съм удовлетворен, че действахме в синхрон и в интерес на информираността на хората“, посочи Дечев.
Кризите, с които се наложи да се справим през тази година не бяха малко. Освен опустошителните летни пожари, нашата област е и на пътя на мигрантския поток“, посочи областният управител. На наша територия е най-големият център за мигранти в Харманли, тук са и центровете в Пъстрогор и в Любимец. „Няма да допусна на територията на нашата област да бъде изграден нов бежански център“, категорично заяви Станислав Дечев. Той уточни, че до момента такъв вариант не е обсъждан, но за да разсее всякакви спекулации по тази тема, още веднъж подчерта, че на територията на областта не са оглеждани погранични застави за временни центрове.
През тази година беше завършено строителството на оградата по българо-турската граница. Последните 11,5 км ограда по поречието на река Тунджа се строят сега и ще бъдат завършени до май 2017 г., съобщи Дечев.
Прехвърляне на управлението на граничните пунктове Капитан Андреево и Капитан Петко Войвода също бе една от задачите, които изпълнихме през тази година, отчете областният.
„Успоредно с това обаче не спираме да търсим варианти за справяне с тапите по пътя преди пункта Капитан Андреево. Вече съм предложил да се отчуждят земи около трасето на магистралата и да се изгради паркинг, който да се стопанисва от държавата. Идеята е там да се отбиват тежките камиони и да се пропускат планово, за да не се образуват опашки. Тази идея е синхронизирана и с ОД на МВР-Хасково. Ако това се случи, ще се реши до голяма степен и проблемът със замърсяването на терените около магистралата“, подчерта Дечев.
Той говори още за консолидацията на ВиК сектора в региона, за прехвърлянето на държавни имоти на общините като първа стъпка за бъдещото икономическо развитие на отделните общини, за изключителното добрите резултати на Националната програма за енергийна ефективност в Хасковска област. „Благодарение на усилената работа и на областна администрация и на общините сега нашият регион е на трето място в страната, след Благоевград и Бургас, и до момента има регистрирани 572 сдружения, които участват в програмата“, съобщи той.
Темата, която искаме да поставим като приоритет в работата на Областна администрация е патриотичното възпитание на децата и младите хора, сподели Станислав Дечев. „Макар това да не е пряко мое задължение, ще продължа да работя в тази посока. Аз отчитам като изключително успешен „Часът по Родолюбие“, който инициирах по повод Деня на народните будители и чрез който влязохме във всяка класна стая в областта. Не по-малко интересни и полезни бяха и конкурсите за снимка и есе, посветени на 1 юни. Сега ми се иска да обърнем поглед и към физическото възпитание на младите хора и да се насочим към масовия спорт“, посочи Станислав Дечев.
Зам.-областният управител Валентин Ангелов пък изнесе оперативна информация, че всички пътища в областта са проходими, като единствено в Ивайловградско има 15 см. сняг, но пътищата се чистят.
Дечев пожела на всички мирна и спокойна 2017 г., защото светът, в който живеем ни изправя пред предизвикателства, които трябва да намерим сили да преодолеем.


title: 600 ще получават топъл обяд от 3 януари в Хасково

maintext:
600 души ще получават топъл обяд от 3 януари 2017 г. в община Хасково, съобщават от пресслужбата на кметството.
От октомври досега от услугата се възползваха 350 души. Програмата продължава до края на април, но има индикации, че може да бъде продължена.
За първи път тази година топла храна се предоставя на социално слаби жители на селата от общината.
Програмата “Топъл обяд” е финансирана от Фонда за европейско подпомагане на нуждаещите се.


title: Синята зона и паякът работят до 14 часа в Хасково

maintext:
Синята зона в Хасково днес ще работи до 14 часа, съобщиха за Haskovo.info от Тролейбусен транспорт. От сутринта паркирането в зоната е слабо.
До 14 часа в последния работен ден за годината ще вдига и паякът, допълниха от общината.
Днес тролеите ще се движат нормално. На 31 декември последният курс ще е в 19 часа, като половин час по-късно ще бъде изключена и мрежата.
Първият курс на 1 януари ще бъде в 9 часа.


title: Свободни места за охранители в Хасково, търсят крупиета в Свиленград

maintext:
Две свободни места за охрана инкасо дейности са обявени в Хасково от Агенцията по заетостта.
Договорите са срочни, работата е на две 8-часови смени, а местата са свободни от 27 декември.
Сред новите места за Хасково е и за техник за ел. поддръжка на халетата – вентилация и осветление. Мястото е вакантно от 3 януари.
От 1 януари в Димитровград има свободно място за автомеханик на 500 лв. заплата.
С началото на 2017-а в Свиленград се освобождават две места за крупиета – едното е на 515 лв, а второто – 640 лв. В граничния град има и обявено място за сервитьорка на 500 лв.


title: Двама мъже обгоряха при пожар в Горски извор, пламна и къща в Меричлери

maintext:
Двама мъже са с първа и втора степен изгаряния при пожар в плевня в димитровградското село Горски извор, съобщиха за Haskovo.info от пожарната.
Сигналът е подаден малко преди 14 часа. На място са пристигнали две пожарни. Двамата пострадали мъже са се опитвали да гасят сами. С по тежки изгаряния е 75-годишен, който е откаран в димитровградската болница. Другият, на 39 г., е с първа степен изгаряния и е обработен от пристигналите медици.
Изгорели са 100 квадрата от покрива на плевнята и една крава.
Огнеборците са потушили огъня с 20 000 литра вода, като са спасили 3 къщи, 25 крави и 3000 бали слама.
Причината за пожара е неправилно боравене с открит огън.
Малко по-късно лумва и къща в Меричлери, за където тръгва пожарна от Димитровград и е пренасочена едната от Горски извор. Изгорели са 20 квадрата покрив и покъщнина, като огнеборците са спасили от пламъците още няколко сгради. Пожарът най-вероятно е тръгнал от печка.


title: Предлагат на МОН 5 и 6 януари да са неучебни заради грипа

maintext:
Синдикат „Образование“ към КТ “Подкрепа“ предложи на Министерството на образованието и науката 5 и 6 януари да бъдат неучебни за всички български училища и извънучилищни институции.
Причината е бързо увеличаващия се брой на болните от остри респираторни заболявания от предимно деца и ученици. Има опасност и от неовладян брой ученически отсъствия, голям брой отсъстващи учители и персонал и с цел запазване здравето на учениците, учителите и персонала, които не са заболели.
Предложението е учебните занятия да започнат на 9 януари, при внимателна диагностика от министерство на здравеопазването.
Haskovo.info припомня, че от днес до 4 януари в градовете Хасково и Харманли е обявена грипна епидемия.
Спират се имунизациите, профилактичните прегледи, женските и детските консултации, свижданията и плановите операции. Не се препоръчва струпването на големи колективи на едно място. Болните трябва да ограничат контактите си.


title: Приеха правилата за кучешкия приют в ОСМА, жалят ги пред областния и прокуратурата

maintext:
Хасковският общински съвет прие Правила за дейността на приют за овладяване популацията на безстопанствените кучета на територията на общината, предложени от кмета Добри Беливанов.
Общинският съветник от Коалиция за Хасково Георги Пеев заяви, че те са незаконосъобразни и ще ги обжалва пред областния управител и окръжния прокурор. Той посочи, че Правилата не са норма и на база на тях не могат да се налагат санкции, каквито обаче са предвидени – от 100 до 5000 лв. за граждани и фирми. Той предложи да бъде изготвена програма и наредба.
Както Haskovo.info писа приютът за кучета в Хасково ще е в бившата сграда на ОСМА, където преди години се помещаваше жандармерията – на входа на Хасково срещу Бирената фабрика.
В приюта ще се настаняват бездомни, скитащи и изгубени кучета – за временно приютяване и отглеждане до намиране и предоставяне на стопаните им. За кучетата ще бъдат прилагани грижи от ветеринар, предвижда се възможност за осиновяване.
При ухапване на човек или животно от страна на куче – компаньон с известен собственик, собственикът на кучето се глобява. При застрашаване живота на пострадалото лице или животно, констатирано със съответния медицински документ, кучето се отнема принудително от собственика и се подлага на евтаназия съгласно Закона за ветеринарномедицинската дейност. Безнадеждно болни и стари животни също се предвижда евтаназия. За агресивни бездомни кучета също е предвидена процедура по умъртвяването им по закон.
След известен период от време кучетата ще се връщат на местата, където са били заловени. Ще се води и регистър на кучетата.
От общината стартираха обособяването на приют след зачестилите случаи на нападнати хасковлии от агресивни бездомни кучета, за които Haskovo.info писа.
Днешната сесия започна с минута мълчание в памет на жертвите в Хитрино.
Клетва като общински съветник положи Светослава Стоянова от Коалиция за Хасково на мястото на отказалата се Гинка Райчева.


title: Арестува четирима хасковски младежи с марихуана и "Пико"

maintext:
Четирима хасковски младежи са задържани за съхранение на дрога, съобщават от полицията.
Криминалистите са проверили лек автомобил Флксваген след село Клокотница.
Колата е шофирана от 21-годишен младеж с трима спътници на 29, 24 и 22 г. Открити са 10 грама марихуана и 2 грама бяло прахообразно вещество „Пико”.
240 цигари без бандерол иззеха полицаи. Те са конфискувани при проверка на автобус в Хасково. В един от пътниците – 48-годишен жител на кърджалийското село Ястреб са открити безакцизните кутии. Цигарите са иззети с протокол.


title: За Малкото тигърче Габриела, волейболистките и Христо Стоичков

maintext:
17-годишната Габриела Златкова е първият избор за либеро в хита на тазгодишното волейболно първенство – “Раковски” (Димитровград).
Ученичката в СУ “Любен Каравелов” е и единствената димитровградчанка сред титулярките тази есен, като останалите състезателки са преотстъпени от шампиона “Марица” (Пловдив).
Габриела тренира волейбол от 3 г., като сега очевидно е във върхова форма. Тя е щерка на известния вратар Златко Златанов, тренирал заедно с Христо Стоичков в Харманли. Заради своята пословична пъргавина неговото прозвище и Тигъра. Сега любителите на спорта в Димитровград, които са доволни от играта на неговата щерка я наричат галено Малкото тигърче.
“За жалост не съм имала възможност да видя неговите силни години във футбола. Сега искам да постигна много, защото знам, че ще се гордее с мен. Това ме кара да не спирам да тренирам да не се отказвам от това което обичам.
Много се радвам че имам такава възможност да играя и да помагам в игра на едни от най-добрите състезателки, именно тези от “Марица”.
Всеки ден полагам адски много усилия за да съм възможно най-полезна в игрището. Старая се много, все пак не съм играла на такова високо ниво и още нямам опит”, сподели пред Haskovo.info талантливата волейболистка.
Златкова припомни, че през миналия сезон е играла в половината срещи на женския отбор. Сега израстването й идва и с помощта на треньора Ваня Соколова, която по думите на момичето влияе много добре на играта й.
Треньорите Иван Радичев и Соколова ме съветват да съм спокойна, да знам къде ми е мястото и да помагам колкото мога на другите посрещачи, каза още Габи, за която най-важната победа досега е тази в Казанлък срещу прекия конкурент за сребърните медали.
“”Марица” безспорно са лидерите в групата, но ние можем да покажем още много”, казва димитровградчанката и допълва “Не мога да опиша колко се радвам, че имам възможност да играя с тези момичета”. Тя признава, че се разбира с всички добре, защото са много общителни и имат за какво да си говорят. В същото време й помагат много на терена.
“След мач се чувствам страхотно, но и доста изтощена – старая се всеки път да давам всичко от себе си.
Роднините ми правят всичко възможно да присъстват на мачовете.
Подкрепят ме и оценят винаги усилията, които полагам. Но най-вече баща ми, който като бивш треньор по футбол, а предполагам знаете, треньорът винаги се въздържа от големи похвали – за да дам всеки път повече и повече”, разказа още Златкова, която допълни, че съжалява, че напролет домакинствата няма да са в Димитровград заради ремонта на зала “Младост”. “Досега идваха много хора, които харесват волейбола и обичат да ни подкрепят”, казва димитровградчанката.
“Много се надявам, че ще запазим това класиране. Мисля, че като отбор го заслужаваме заради качеството на играта, което показваме”, отговори волейболистката на въпроса какво класиране очаква в края на сезона.
По думите на Габриела волейболът е за отдадени момичета с желание и хъс.
Haskovo.info припомня, че на полусезона “Раковски” е на второ място във временното класиране с 16 точки, колкото има и Казанлък и на 5 т. зад лидера “Марица”.


title: Борбата отново е №1 в Димитровград

maintext:
Димитровградският клуб по борба отново обра повечето от наградите на церемонията Спортист на годината.
Призът за Спортист на 2016-а заслужи борецът Димитър Иванов, който през годината зае 12 място на Световното за мъже и е втори на Европейското за младежи до 23 г. и на Държавното лично първенство при мъжете.
Втори в класацията е съотборникът му Микяй Наим – седми на Световното за юноши, трети на Европейскот и първи на държавното.
Трета е Виктория Бобева от същия клуб, която стана десета на Световното за жени, пета на Европейското за девойки до 23 г. и първа на държавното за жени.
Първа в класацията за детско-юношески спорт е Таня Тенева от клуба по борба – 16-та на Световното за кадетки, десета на Европейското, втора на Балканското и два пъти държавна шампионка.
Втори е Ивайло Костов от клуб “Бугари” – 14-ти на Световното по джу-джицу за юноши и републикански шампион.
Трети е съотборникът на Ивайло Даниел Чакъров – Балкански шампион, шампион на България и национален състезател.
В класацията следват: Рухан Расим (борба), Стилян Илиев (борба), Диана Сарафова (клуб “Младост”), Борис Нондов (киокушин), Христо Карамфилов (киокушин), Лидия Димова (тенис), Йоана Тонева (киокушин).
Треньор за поредна година стана Салим Салим (борба), а след него се наредиха Гочо Гочев (“Бугари”) и Иван Нондов (киокушин).
Учител на годината по физическо възпитание и спорт е Димо Динков от ОУ “Алеко Константинов”, втори и трети са съответно Теменужка Калинова-Пиронкова от ПМГ “Иван Вазов” и Живко Митев от ОУ “Пенчо Славейков”.
За дългогодишен принос в областта на спорта кметът Иво Димов награди Иван Дойчев – треньор по тенис на маса и основател на спортен клуб “Аста”.
За разлика от миналата година сега на церемонията липсваше силният женски волейболен тим. “Раковски” бе представен от мениджъра Петър Ташев, част от треньорите в школата и две от димитровградските надежди – Гергана Моллова и Мария Обалиева.
В класацията на Димитровград продължава да липсва категорията отбор на годината, но с очертаващите се медали от първенството, това може да се промени през 2017-а.
В програмата на официалната церемония участваха талантливи деца от музикалните школи и денс център “Галаксико”.


title: Мними полицаи измамиха нови двама с 4000 лв.

maintext:
Нови две телефонни измами са станали вчера в Димитровград по схемата – съдействие на полицията при залавяне на алоизмамници, съобщават от полицията.
Ужилените са 68-годишен мъж и 65-годишна жена. Мъжът е изхвърлил през терасата на жилището си на булевард „Стефан Стамболов” 3000 лв. и златен пръстен, а жената, живееща на улица„Христо Смирненски” метнала найлонов плик с 650 лв., 100 евро и неустановено количество златни накити.
И двамата не са видели лицата, които са взели парите им.


title: Замразяват санирането в Димитровград заради студа, в Хасково продължават

maintext:
Поради влошаване на метеорологичните условия няма да бъдат извършвани ремонтни дейности по фасадите на сградите на жилищните блокове, които се санират по Националната програма за енергийна ефективност, съобщават от пресслужбата на община Димитровград.
Работата в студа се спира за спазване технологията на производителя при полагане на мазилки. Работата на открито ще продължи при температури над +5 градуса.
Съпътстващите дейности по стълбищни клетки и сутерени няма да спират, уточняват от кметството, като се посочват и 8 блока, които се санират.
Главният архитект на община Хасково Деляна Панайотова съобщи за Haskovo.info, че в кметството не е постъпило искане от строителна фирма за спиране на рабтата заради студа. По принцип за цялостно спиране на работата за определен период от време трябва да се издаде Акт 10. Главният архитект уточни, че фирмите сами могат да си направят организация на работа, според която да санират само вътрешните части на блоковете, при която не уведомяват общината.


title: Правят група на ДОСТ в хасковския общински съвет

maintext:
Съветническа група на ДОСТ ще бъде сформирана в хасковския общински съвет, потвърди за Haskovo.info Албен Манджуков, който ще е член на групата.
В нея влизат още изключените по-рано от ДПС Шенер Халибрям и Еркант Раиф. Припомняме, че на последната сесия Манджуков заяви, че напуска групата на Коалиция “За Хасково” и става независим.
Създаването на съветническата група на ДОСТ ще бъде обявено официално утре, като за това в Хасково се очаква и лидерът на партията Лютви Местан. Съветническа група на ДОСТ има и в общинския съвет в Стамболово.
Haskovo.info припомня, че на 12 юни се проведе учредителна конференция на ДОСТ в Хасково. На нея присъстваха около 350 делегати от региона, които единодушно избраха за областен лидер Себахтин Халил от Стамболово.
В по-широкото областно ръководство на партията влизат и тримата съветници от хасковския общински съвет. Халибрям е и член на Националния съвет на ДОСТ.


title: Отличиха всички клубове в Харманли, новият по волейбол със специална грамота

maintext:
С грамоти и плакети за принос в развитието на спорта на местно ниво бяха отличени всички спортни клубове в община Харманли.
Отличията бяха връчени от кмета Мария Киркова на организираната от общината празнична вечер на спорта, на която присъстваха изявени спортисти, треньори и спортни деятели. Всички те споделиха постигнатите успехи през изтичащата 2016 г.
Новоучреденият клуб по волейбол пък получи грамота за „начален удар и успешен старт“ за амбициозната си цел да възроди този вид спорт в Харманли.
„Сигурна съм, че всеки успех крие зад себе си неимоверен труд и усилия от страна на състезателите и техните треньори. Всеки успех обаче трябва да бъде оценен достойно, да бъде споделен и адмириран, за да се превърне в стимул за бъдещи поводи за гордост“, отбеляза в приветствието си Киркова. Тя пожела на всички спортисти, треньори и спортни деятели много хъс и енергия за да постигат поставените от тях цели.


title: 364 бона заделят в новия бюджет на Любимец за спорт и култура

maintext:
За “Култура и спорт” от общинския бюджет за 2017 г. са отделени 363 660 лв. В тази сума влизат възнаграждения на персонала и поддръжка на спортни бази и площадки, както и субсидия на лицензираните спортни клубове по волейбол, борба и тенис.
Днес в зала “Любимец”, Кметът на общината Анастас Анастасов направи публично представяне на проекта на Бюджет 2017 г. През идната година най-важният финансов документ ще възлиза на 5 921 474 лв. (без наличностите по сметка в края на годината).
Като държавна субсидия в общината ще постъпят 3 463 846 лв., а от местни приходи се очакват да се съберат 2 457 628 лв. Към общинските постъпления са включени: имуществени данъци, от които се очакват като приход 403 000 лв. и неданъчни приходи, в размер на 1 262 600 лв.
Заложените приходи от такса “Битови отпадъци” са в размер на 570 000 лв.
Целевата субсидия за капиталови разходи ще е в размер на 290 200 лв.
Разпределението на разходите по функции за следващата година е както следва: за “Общи държавни служби” ще се разходват 1 150 588 лв., за “Отбрана и сигурност” – 80 640 лв., за “Образование” – 2 641 658 лв.
Към общината като второстепенни разпоредители на делегиран бюджет са обособени четири учебни заведения и една целодневна детска градина. С общински приходи в размер на 158 000 лв. се финансира част от веществената издръжка на детската градина.
За “Здравеопазване” ще се осигурят 377 665 лв., от които 74 400 лв. се финансира веществената издръжка на Детска ясла и детска млечна кухня. За функция „Социално осигуряване и грижи” са осигурени 543 610 лв., а за “Жилищно строителство и опазване на околната среда” – 740 073 лв.
За зимно поддържане на общинска пътна мрежа ще бъдат осигурени 44 000 лв.


title: 67-годишен е прегазеният от бързия влак в Димитровград

maintext:
67-годишен мъж е прегазеният от влак на гарата в Димитровград вчера, съобщиха за Haskovo.info от пресслужбата на полицията.
Както Haskovo.info писа инцидентът стана в 17 часа при потеглянето на бързия влак от Свиленград за София.
От полицията допълниха, че мъжът е качвал във влака багаж за дъщеря си в Пловдив.
Композицията е била на първи коловоз. Влакът потеглил, бащата скочил в движение, паднал под влака и загинал.


title: Шофьор се разби в дърво на "Васил Левски", дрифтър отнесе ограда

maintext:
Шофьор се заби с лекия си автомобил в дърво на хасковския булевард “Васил Левски”.
Инцидентът стана малко преди 14 часа на метри след тролейбусната спирка до кръговото. При катастрофата няма пострадали, като колата е с разбита предница.
От хасковската болница съобщиха, че днес при тях не са постъпвали ранени от катастрофи.
Снощи шофьор е разбил с колата си загражденията на булевард “Съедиение” до бензиностанцията преди Спортното училище “Стефан Караджа”.
Очевидци разказаха, че шофьорът е форсирал колата си, тя е поднесла и със задницата е разбила загражденията. След това дрифтърът потеглил с мръсна газ от мястото на удара.


title: Арестуваха 24-годишен с близо половин кило марихуана

maintext:
Близо половин килограм марихуана са иззели криминалисти от полицейския участък в Любимец, съобщават от полицията.
Те са проверили дом на улица „Бяло море” в града, обитаван от 24-годишен младеж. В една от стаите е открита кутия с 60 грама канабис.
Последвало е претърсване и в имот в село Лозен. В стопанска постройка са намерени 16 полиетиленови пакета с общо тегло 424 грама от същото наркотично вещество.
Младежът е задържан до 24 часа по образуваното досъдебно производство.


title: Хванаха телефонен измамник от Свирково, ужилиха жена с 3 бона

maintext:
31-годишен от симеоновградското село Свирково е задържан за телефонна измама, извършена в Хасково на 14 декември, съобщават от полицията.
Тогава сигналът бе подаден от 79-годишна хасковлийка, която е получила обаждане по телефона от непознат мъж, което й обяснило, че ще участва в полицейска схема за разкриване на престъпление и така я убеждава да остави найлонов плик с около 1 700 лв. и златни накити в контейнер за смет, намиращ се в близост до дома й.
Вчера пък в димитровградската полиция е постъпил сигнал за извършена нова телефонна измама. 78-годишна димитровградчанка заявила, че от два-три дни на домашния й телефон се обадил лекар, който й казал да събере колкото пари има и да ги хвърли през терасата за болна дъщеря.
Възрастната жена събрала в плик 3000 лв., поставила ги в найлонова торбичка и ги хвърлила през терасата.


title: Гимназисти събраха над 1400 лв. за Ники и деца в нужда

maintext:
Едноседмичният благотворителен базар на учениците в хасковската ПМГ “Боян Петканчин” събра 1427 лв. В благородната инициатива се включиха клуб”Дарител”, Школа “Шарено” и Школата по етнография.
През седмицата децата продаваха приготвени от тях вкусотии и правеха благотворителни фотосесии в гимназията. Последните два дни те излязоха и в една от дървените къщички на базар в центъра.
Отделно в гимназията се събраха дрехи и одеала за пострадалите в село Хитрино.
Част от средствата от базара са за децата от дневен център “Марина” и други хасковски центрове, а около 1000 лв. са събрани за възстановяването на 17-годишната Николета Корондилева.
Всички които имат желание могат да преведат средства и в банковата сметка на майката на момичето – Росица Вълкова Ленкова
Пощенска банка BG66BPBI 7926 106 4334 801
BIC: BPBIBGSF


title: Мъж е с опасност за живота след катастрофата с БМВ-то и Форда в Хасково

maintext:
83-годишен хасковлия е с опасност за живота след катастрофата на булевард “Раковски” в областния град, съобщават от пресслужбата на полицията.
Както Haskovo.info писа, лек автомобил Форд бе блъснат от БМВ на пешеходната пътека до ОУ “Св. Иван Рилски”. От удара първата кола се заби в дърво на тротоара. От полицията уточняват, че 21-годишният шофьор на Бавареца от димитровградското село Горски извор не е спазил дистанция и е ударил намаляващия пред него на светофара Форд, управляван от 50-годишна хасковлийка.
Жената е с травма на тила и контузия на лявото коляно, като след прегледа е освободена за домашно лечение.
83-годишният пътник в колата е с контузия на белия дроб, счупени ребра и спукан десен бъбрек и е настанен в ОАИЛ с опасност за живота.
Вчера рано сутринта е станала катастрофа и на изхода на село Хлябово в посока друго тополовградско село – Орлов дол. БМВ, шофирано от 37-годишен от крумовградското село Странджево с 1.38 промила алкохол в кръвта и движение с несъобразена скорост се е блъснал в бетонна канавка. Мъжът е със счупен ляв глезен и е в хасковската болница без опасност за живота.


title: 130-метрово коледно послание сътвориха ученици в Хасково, помагат на принцесата Мария

maintext:
130-метрово коледно пожелание сътвориха тази сутрин учениците от начален етап в хасковското СУ “Васил Левски”.
В проявата се включиха децата от 13 паралелки, като всяка имаша възможност да разгърне своя талант на 10 метра от посланието. Децата твориха върху маси в коридора на втория етаж.
Утре огромното послание ще бъде показано в двора на училището и всички ще се хванат за ръце.
Тази година проявите в училището имат благотворителен характер – за второкласничката Мария, която страда от диабет. Момичето е настанено в един от хасковските социални центрове. Има базари, от ръководоството на “Левски” също са подготвили подаръци, звездата Крисия е дарила рокля на Мария, с която тя ще се превърне в коледна принцеса.
Днес проявите продължават с отборно състезание за приготвяне на коледни обредни хлябове и коледни краваи под видеоръководството на Ути Бъчваров. Ще има и коледен турнир “Топка над мрежата”.


title: Печка запали къща, пак пламна незаконното сметище край "Република"

maintext:
За пожар в къща от неправилно ползване на отоплителни уреди съобщават от областната противопожарна служба.
Инцидентът е станал вчера следобед на любимешката улица “Цар Асен”, като са изгорели мебели и покъщнина, а 150 квадрата стени са опушени.
Вчера пак е пламнало незаконното сметище край хасковския квартал “Република”.
Огнеборците са гасили още сухи треви, комин на къща в димитровградското село Добрич, както и ябълкова градина край автомагистрала “Марица” при Свиленград.


title: Обявиха грипна епидемия за Хасково и Харманли, децата са най-застрашени

maintext:
Грипна епидемия е обявена от четвъртък за градовете Хасково и Харманли, съобщи директорът на Регионалната здравна инспекция д-р Соня Димитрова. Решението е взето след среща с лекари.
В дните по Коледните празници и вчера болните от грип са се увеличили драстично. Вчера само в Хасково е имало 74 случая. Най-много се разболяват децата – до 4 г. – 11 случая и между 5 и 14 г. – 20 случая. В Харманли дневно има по 40 – 50 нови болни от грип. Заболеваемостта вече е над 310 на 10 000 човека, което е и предпоставка за обявяването на грипна епидемия, обясни д-р Димитрова.
В Димитровград също има много болни, но там ще се изчака за да се реши дали да се обяви епидемия.
Грипната епидемия се обявява от 29 декември до 4 януари. Предстои да бъдат изпратени предписания на лекарите и болниците за спиране на имунизациите, профилактичните прегледи, женските и детските консултации и плановите операции. Не се препоръчва струпването на големи колективи на едно място. Болните трябва да ограничат контактите си.
В Хасковска област заболеваемостта е една от най-високите в страната. Досега грипна епидемия обявиха в Перник.
Епидемиолозите очакват до една седмица случаите на болни от грип рязко да намалеят, допълни д-р Димитрова. Взети са проби, които са изпратени до Националния център за заразни и паразитни болести за да се определи какъв тип е грипът. Преполага се, че това е “Хонконг”.